作者:楊朝英
標題:雙調・殿前歡和阿里西瑛韻
內容:白雲窩，樵童斟酒牧童歌。醉時林下和衣臥，半世磨陀。富和貧爭甚麼？自有閒功課，共野叟閒吟和。呵呵笑我，我笑呵呵。白雲窩，閒賒村酒杖藜拖。樂天知命隨緣過，儘自婆娑。任風濤萬丈波，難著莫，醉裡乾坤大。呵呵笑我，我笑呵呵。白雲窩，浮雲富貴待如何？閒時膝上橫琴坐，半世磨陀。待為□□甚麼，無著莫，把世事都參破。呵呵笑我，我笑呵呵。白雲窩，天邊烏兔似飛梭。安貧守己窩中坐，儘自磨陀。教頑童做過活，到大來無災禍。園中瓜裡，門外田禾。白雲窩，守著個知音知律俏奴哥。醉時鴛帳同衾臥，兩意諧和。盡今生我共他，有句話閒提破。花前對飲，月下高歌。